# Matcha Phorn-in

Matcha Phorn-in (Isaan, c. 1979) és una activista tailandesa que advoca pel feminisme i pels drets indígenes i LGBT.

## Vida primerenca

Va néixer i créixer a la regió tailandesa d'Isaan com a membre d'una minoria ètnica, i va ser criada per una mare soltera pobra. Per tot això va patir assetjament escolar. Als 9 anys, va començar a treballar els caps de setmana per a mantenir econòmicament el nucli familiar.
Gràcies a una beca, va poder assistir a la universitat. Quan va haver-se graduat, va participar en un programa de grau d'un any a la Universitat Thammasat.

## Activisme

Phorn-in és la fundadora i la directora executiva de Sangsan Anakot Yaowachon, una organització creada el 2007 que dona suport als joves de comunitats marginades, principalment a les poblacions de la frontera entre Tailàndia i Myanmar. Durant els primers anys, va poder becar fins a 1.000 infants; però el programa es va haver de suspendre al final de la dècada del 2010 per manca de suport econòmic.
L'activista és membre de la junta del Dia Internacional de la Igualtat de les Famílies (IFED), així com exmembre de la junta d'ILGA Àsia. També forma part del consell regional del Fòrum sobre Dones, Dret i Desenvolupament d'Àsia-Pacífic (APWLD).

## Ideologia política

Es defineix com a feminista i advoca pels drets LGBT i les comunitats indígenes. S'ha pronunciat a favor de permetre l'avortament fins a la 20a setmana, cosa que contrasta amb la llei tailandesa, que hi restringeix l'accés a partir de la 12a setmana. El 2020 i el 2021, va criticar el govern tailandès per no concedir ajuda financera a les minories ètniques, que per consegüent es van veure més afectades per la pandèmia de la COVID-19.

## Reconeixement

El 2023, va ser inclosa en la llista de les 100 dones més influents de l'any per la BBC.

## Vida personal

És lesbiana. La seva parella també treballa a Sangsan Anakot Yaowachon. Té una filla adoptiva, la seva neboda biològica, que va néixer al principi de la dècada del 2000 filla del seu germà petit. Com que aquest i la seva dona es van separar, la va criar l'àvia fins que Phorn-in la va acollir a casa seva a 9 anys. Tanmateix, no va poder adoptar-la legalment fins que va ser major d'edat perquè la família extensa es va oposar al fet que tingués una dona de parella.
Phorn-in i la seva família viuen al districte de San Kamphaeng, a Chiang Mai. El 2016, un veí va provocar diversos incendis prop de casa seva, segons Phorn-in de motivació homofòbica; malgrat les denúncies fetes a la policia, aquesta no va prendre cap mesura.

## Referències

* 1 2 3 «Take Five: “If you are invisible in everyday life, your needs will not be thought of, let alone addressed, in a crisis situation”» (en anglès). UN Women – Asia-Pacific, 24-07-2018. [Consulta: 22 novembre 2023].
* 1 2 3 4 «Engage, Empower, and Create Opportunities: Interview with Real Life Hero Matcha Phorn-In» (en anglès americà). 42 Degrees, 13-01-2021. [Consulta: 22 novembre 2023].
* 1 2 Chia, Jamine. «Gender-rights activists remake Thai feminism» (en anglès britànic). Nikkei Asia, 22-11-2021. [Consulta: 22 novembre 2023].
* 1 2 3 4 Budiarto, Milla. «On Campus: The courage to lead». The Phuket News, 08-03-2022. [Consulta: 22 novembre 2023].
* ↑ «Matcha Phorn-in, IFED Board Member» (en anglès americà). International Family Equality Day. [Consulta: 22 novembre 2023].
* 1 2 «BBC 100 Women 2023: Who is on the list this year?» (en anglès britànic). BBC News, 21-11-2023. [Consulta: 22 novembre 2023].
* ↑ Boonreak, Kunnawut. «Thai Women’s Rights Activists: Move to Legalize Abortion Doesn’t Go Far Enough» (en anglès). Benar News, 19-11-2020. [Consulta: 22 novembre 2023].
* ↑ «Thailand legalizes early-term abortions but keeps other restrictions» (en anglès). Deccan Herald, 28-01-2021. [Consulta: 22 novembre 2023].
* ↑ Chandran, Rina «'Not fair': Backlash against Thai tourism businesses seeking early vaccines» (en anglès). Reuters, 10-03-2021 [Consulta: 22 novembre 2023].
* 1 2 Rungchavalnont, Pattamon. «Beyond an Ice Cream Café: An Open Space for Thai Society to Celebrate and Co-create Family Diversity Policy» (en anglès). UNDP, 31-07-2023. [Consulta: 22 novembre 2023].
* 1 2 3 4 Rungchavalnont, Pattamon; Raktham, Karnklon. «Beyond an Ice Cream Café: An Open Space for Thai Society to Celebrate and Co-create Family Diversity Policy» (en anglès). Programa de les Nacions Unides per al Desenvolupament. Organització de les Nacions Unides, 31-07-2023. [Consulta: 6 gener 2024].
* ↑ Lawattanatrakul, Anna. «Next steps on Thailand’s road to marriage equality» (en anglès americà). Asia Democracy Chronicles, 15-12-2021. [Consulta: 22 novembre 2023].